Klokken 10 onsdag formiddag vrimlede det med mus på Hjørring Sygehus – nærmer bestemt var det på børneafdelingen. For der var nemlig såkaldte ”trøstemus”, der blev uddelt til de syge børn. Det er frivillige som strikker, hækler og syer små mus som børnene der er indlagt kan få. Det hele organiseres over Facebook, hvor over 2.300 frivillige medlemmer hjælper til og strikker løs. - Vi er glade for at vi nu har kunnet give børnene mulighed for at få disse skønne mus, og vi er glade for, at dette er et landsdækkende projekt, så der er så mange børn som muligt, der kan få denne glæde i denne måske trælse situation, siger Maria Skjerbæk og Helle Svalebæk, der er trøstemus ambassadører. Musene skal hjælpe de børn, der måske lige har brug for lidt andet at tænke på, når de besøger sygehuset. - Det er meningen, at musene bliver udleveret til de børn, der er lidt beklemte ved situationen, for eksempel når de skal have taget blodprøver, undersøges osv. Så får de en Trøstemus, en lille ven, der kan aflede opmærksomheden fra det væmmelige, som kan gemmes i hånden og som også vil lytte til hemmeligheder, skriver ”Trøstemusene” i en pressemeddelelse. Og denne onsdag blev så dagen, hvor den første portion Trøstemus blev afleveret til Hjørring Sygehus.
Frivillige strikker og forærer små mus til børneafdelingen på Hjørring Sygehus.